**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.03.2021, ora 08:00 – 16.03.2021, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.03.2021, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 15.03.2021, la ora 11:30, **Atenţionarea Hidrologică nr. 22,** valabilă în intervalul *15.03.2021, ora 12:00 – 16.03.2021, ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, pe unele râuri din bazinele hidrografice: *Tur, Iza, Someşul Mare, Lӑpuş, Crişul Negru, Crișul Alb, Mureş, Bega, Timiș, Bârzava, Caraş, Jiu, Olt,* cu posibile depăşiri ale **COTELOR DE APĂRARE,** în care se precizează următoarele:

**- COD GALBEN:** „*În intervalul 15.03.2021 ora 12:00 – 16.03.2021 ora 12:00 pe râurile din bazinele hidrografice: Tur (judeţul Satu Mare), Iza – bazin superior şi afluenţi bazin mijlociu şi inferior (judeţul Maramureş), Someşul Mare – bazin superior şi afluenţi bazin mijlociu şi inferior (judeţul Bistriţa Năsăud), Lӑpuş – bazin superior şi afluenţi bazin mijlociu şi inferior (judeţul Maramureş), Crișul Negru – bazin superior şi afluenţi bazin mijlociu şi inferior (judeţele: Bihor și Arad), Crișul Alb – bazin superior şi afluenţi bazin mijlociu şi inferior (judeţele: Hunedoara şi Arad), Mureş – afluenţii aferenţi sectorului aval S.H. Brӑnişca (judeţele: Hunedoara şi Arad), Bega – bazin superior şi afluenţi bazin mijlociu şi inferior, Timiș – afluenţii aferenţi sectorului aval S.H. Sadova, Bârzava – bazin superior şi afluenţi bazin mijlociu şi inferior, Caraş – bazin superior şi afluenţi bazin mijlociu şi inferior (judeţele: Timiş şi Caraș Severin). În intervalul 15.03.2021 ora 18:00 – 16.03.2021 ora 12:00 pe râurile din bazinele hidrografice: Jiu – afluenţii aferenţi sectorului aval S.H. Sadu – amonte S.H. Rovinari, Gilort – bazin superior (judeţul Gorj), Lotru – bazin inferior (judeţul Vâlcea), Olt – afluenţii aferenţi sectorului aval confluenţă Lotru (judeţele: Gorj, Dolj, Vâlcea, Olt şi Argeş).”*

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ARAD, ARGEŞ, BIHOR, BISTRIŢA-NĂSĂUD, CARAŞ-SEVERIN, DOLJ, GORJ, HUNEDOARA, MARAMUREŞ, OLT, SATU MARE, TIMIŞ şi VÂLCEA (13 prefecturi) - COD GALBEN.*

**RÂURI**

**Debitele au fost în creștere** ca urmare a efectului combinat al precipitațiilor înregistrate în interval, cedării apei din stratul de zăpadă și propagării, exceptând cursul mijlociu şi inferior al Prutului unde au fost relativ staționare.

Formaţiunile de gheaţă (gheață la maluri) au fost în diminuare, restrângere şi eliminare, fiind prezente, numai izolat, în bazinele Moldovei, Buzăului și Jijiei.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râul Bârzava, pe cursul Prutului şi pe cursurile superioare ale râurilor: Vişeu, Tur, Bega, Suceava şi Bistrița și mai mici (sub 30% din normalele lunare) pe râurile din bazinele hidrografice: Bega Veche, Amaradia, Vedea, Rm. Sărat, Tazlău, Bârlad, pe unii afluenți ai Oltului superior şi ai celui inferior, pe afluenții Prutului şi pe unii afluenți ai Bistriței inferioare.

Se situează peste **COTELE DE ATENȚIE** râurile la stațiile hidrometrice: Cigher – Chier (300+6)-jud. AR, Tău – Soceni (60+8)-jud. CS, Gladna – Firdea (110+22)-jud. TM şi Sălătrucel – Berislăveşti (10+10)-jud. VL (cotă ora 03:00).

În interval s-a situat peste **COTA DE ATENȚIE** râul Cerna la s.h. Măciuca (240+20)-jud. VL.

Este în vigoare **ATENȚIONAREA HIDROLOGICĂ nr. 22** din 15.03.2021.

**Debitele vor fi în creștere,** ca urmare a efectului combinat al precipitațiilor în curs, celor prognozate, cedării apei din stratul de zăpadă și propagării.

Formațiunile de gheață (gheaţă la maluri) prezente izolat în bazinele Moldovei, Buzăului și Jijiei vor fi în restrângere, diminuare și eliminare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale **COTELOR DE ATENŢIE**, pe unele râuri din bazinele superioare ale Izei, Lăpuşului, Someşului, Crişului Negru, Crişului Alb, Begăi, Timişului, Bărzavei, Caraşului, Jiului, bazinul Turului, precum şi pe unii afluenți ai Oltului inferior.

Se menține în vigoare **ATENȚIONAREA HIDROLOGICĂ nr. 22** din 15.03.2021.

**DUNĂRE**

**Debitul la intrarea în ţară (secţiunea Baziaş) în intervalul 15.03.2021 – 16.03.2021 a fost în scădere, având valoarea de 5200 m3/s**, sub media multianuală a lunii martie (6700 m3/s).

În aval de Porţile de Fier debitele au fost în creștere la Gruia și în scădere pe sectorul Calafat – Tulcea.

**Debitul la intrarea în ţară (secţiunea Baziaş) va fi staționar (5200 m3/s).**

În aval de Porţile de Fier debitele vor fi în creştere pe sectorul Gruia – Calafat şi în scădere pe sectorul Bechet – Tulcea.

**Se situează în faza I de apărare următoarele sectoare de dig:**

- Nufăru-Victoria (din administrarea consiliilor locale) – **jud Tulcea;**

**2.** **Situaţia meteorologică în intervalul 15.03.2021, ora 08:00 –16.03.2021, ora 06:00**

**ÎN ŢARĂ**

Valorile termice diurne au fost în scădere faţă de ziua anterioară în cea mai mare parte a ţării, local chiar semnificativ, cu precădere în Banat, Crişana şi nordul Moldovei, astfel că vremea a devenit rece pentru această dată în vest şi în nord şi apropiată de normal în rest, exceptând local Dobrogea, Muntenia şi sud-estul Trasilvaniei unde a fost în continuare mai cald decât în mod obişnuit. Temperaturile maxime s-au încadrat între 3 grade la Şiria, Rădăuţi şi Suceava și 19 grade la Călărași, Olteniţa şi Feteşti. Cerul a fost variabil la începutul zilei în regiunile sud-estice, dar în restul teritoriului şi al intervalului a avut înnorări temporar accentuate, iar aria precipitaţiilor a cuprins treptat toată ţara. Au fost ploi, iar în cursul nopţii în Maramureş, Transilvania, nordul Moldovei și în dealurile vestice, pe arii restrânse şi lapoviţă sau ninsoare. La munte precipitațiile au fost mixte în prima parte a intervalului, apoi au predominat ninsorile. Din a doua parte a zilei, dar în special în orele serii, în sudul şi sud-estul teritoriului au fost local şi manifestări de instabilitate atmosferică, respectiv averse, descărcări electrice şi izolat căderi de grindină sau măzăriche (fiind confirmate din datele reţelei meteo cele de pe raza judeţului Galaţi, iar din surse externe din judeţele Vrancea, Brăila, Ialomiţa şi Ilfov). Local cantităţile de apă au depăşit 15...20 l/mp şi pe spaţii mici în Oltenia, vestul Munteniei și sudul Transilvaniei s-au cumulat peste 25...35 l/mp. Vântul a suflat slab și moderat, cu intensificări la munte, în special la altitudini mari, unde au fost rafale în general de până la 60...70 km/h, iar temporar şi în regiunile vestice şi în cele de sud-est şi izolat, în special în Banat, vitezele au atins 60...65 km/h. Stratul de zăpadă, în creștere față de intervalul precedent în Carpații Meridionali, era prezent în zona montană înaltă, unde măsura până la 241 cm în Munţii Făgăraş, la peste 2000 m altitudine. La ora 06.00, valorile termice erau cuprinse între 0 grade la Ocna Șugatag, Darabani, Joseni, Huedin, Dumbrăviţa de Codru, Şiria, Oravița și Reșița şi 8 grade la Fetești, Hârșova, Medgidia și Mangalia. La începutul zilei, s-a semnalat ceaţă pe spaţii restrânse în Moldova şi în estul Munteniei şi cu totul izolat în rest.

***Observaţie:*** *de ieri dimineață de la ora 06.00 au fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Bacău şi 1 de către CNPM Bucureşti, pentru Muntenia.*

**LA BUCUREŞTI**

Valorile termice diurne, în scădere faţă de ziua anterioară, s-au situat în jurul celor normale pentru această perioadă din an. Cerul a avut înnorări în mare parte a intervalului, dar mai accentuate în orele serii când s-au semnalat averse de ploaie şi descărcări electrice. Temporar a plouat și pe parcursul nopţii. Vântul a suflat slab şi moderat, cu intensificări temporare, cu viteze în jurul a 40 km/h, mai ales în a doua parte a zilei. Temperatura maximă a fost de 11 grade la Afumaţi şi Băneasa şi 12 grade la Filaret, iar la ora 06.00 se înregistrau 5 grade la Filaret și Băneasa și 6 grade la Afumați.

**3. Prognoza meteorologică în intervalul 16.03.2021, ora 08:00 –17.03.2021, ora 08:00**

**ÎN ŢARĂ**

Vremea va fi rece, iar ca aspect se va menține închisă și cu precipitații în cea mai mare parte a teritoriului, local însemnate cantitativ (peste 25...30 l/mp) îndeosebi în centrul, sudul și estul țării, precum și la munte. În Maramureș și în Transilvania în prima parte a zilei vor fi precipitații mixte, apoi vor predomina ninsorile, iar în zona de munte va ninge. În rest vor fi mai ales ploi, dar în cursul nopții în Moldova, local acestea se vor transforma în lapoviță și ninsori. Izolat, vor fi condiții de polei. Vântul va sufla moderat, temporar cu intensificări în vest și sud-vest, dar mai ales la munte, cu viteze ce vor depăși 70...90 km/h, la început în Munții Banatului, apoi și în Carpații Meridionali - la peste 1500 m altitudine, unde ninsoarea va fi viscolită.Temperaturile maxime, sub normele perioadei, vor fi cuprinse în general între 2 și 10 grade, iar cele minime se vor situa între -3 și 5 grade.

**LA BUCUREŞTI**

Vremea va fi închisă și se va răci. Va ploua în cea mai mare parte a intervalului, iar cantitățile de apă cumulate vor putea depăși 15 l/mp. Vântul va sufla în general moderat. Temperatura maximă va fi de 7...8 grade, iar cea minimă de 3...4 grade.

**4. Buletin nivometeorologic pentru perioada 15.03.2021, ora 20.00 – 16.03.2021, ora 20.00**

**Munţii Făgăraş:** **RISC 3 - ÎNSEMNAT**

În partea superioară a stratului se întâlnește un strat instabil de circa 15-25 cm, în special pe versanții sudici, depus peste stratul vechi, consolidat și înghețat. Ninsorile care se vor înregistra în următoarele 24 de ore vor depune un strat nou, local consistent în cursul zilei de mâine. În zonele înalte sunt formate plăci recente de vânt. La peste 1800 m, la supraîncărcări, dar izolat și spontan pe pantele suficient de înclinate, se pot declanșa avalanșe de dimensiuni mici și izolat medii, riscul fiind amplificat la supraîncărcări mari în zonele adăpostite cu depozite mai importante sau cu plăci de vânt. Sub 1800 m altitudine, stratul de zăpadă este umezit și va îngheța odată cu scăderea temperaturilor, consolidându-se. Ninsorile care se vor înregistra în următoarele 24 de ore vor depune un strat nou, local consistent, care poate aluneca peste stratul vechi. La supraîncărcări, pe pantele mai înclinate, există riscul declanșării unor avalanșe de dimensiuni mici.

**Munţii Bucegi:** **RISC 3 - ÎNSEMNAT**

La peste 1800 m, în partea superioară a stratului întâlnim un strat instabil, ce atinge pe alocuri 20-30 cm, depus peste zăpada veche, stabilizată. Se întâlnesc de asemenea zone cu plăci de vânt recente, de grosimi variabile, care se pot rupe cu ușurință. Ninsorile care se vor înregistra în următoarele 24 de ore vor depune un strat nou, local consistent în cursul zilei de mâine. La supraîncărcări oricât de mici, dar izolat și spontan, se pot declanşa avalanşe de dimensiuni mici sau medii, care pot aluneca în cazuri izolate la altitudini de sub 1800 m. Sub 1800 m altitudine, stratul de zăpadă este umezit și are dimensiuni mai reduse, iar scăderea temperaturilor va determina înghețarea și stabilizarea lui. Ninsorile care se vor înregistra în următoarele 24 de ore vor depune un strat nou, local consistent. Pe pantele suficient de înclinate, la supraîncărcări se pot declanșa avalanșe de dimensiuni mici.

**Munţii Rodnei:** **RISC 3 - ÎNSEMNAT**

La peste 1800 m, la suprafață, se întâlnește un strat instabil, ce depășește pe alocuri 20 cm, depus peste stratul mai vechi, înghețat și în general stabilizat. În zonele înalte sunt formate plăci recente de vânt. Ninsorile care se vor înregistra în următoarele 24 de ore vor depune un strat nou, local consistent. La supraîncărcări, dar izolat și spontan, pe pantele suficient de înclinate, se pot declanșa avalanșe de dimensiuni mici și izolat medii în zonele cu depozite mai mari de zăpadă sau cu plăci de vânt. Sub 1800 m se întâlnesc 10-15 cm de zăpadă recentă depusă peste stratul vechi, stabilizat și peste care poate aluneca în condiții de supraîncărcare, riscul fiind amplificat în zonele cu depozite mai însemnate.

**Munţii Parâng-Şureanu:** **RISC 3 - ÎNSEMNAT**

La peste 1800 m, la suprafață, se întâlnește un strat instabil ce depășește local 15-20 cm, depus peste crustele vechi de gheață, în profunzime stratul de zăpadă fiind stabil. Ninsorile care se vor înregistra în următoarele 24 de ore vor depune un strat nou, local consistent. În zonele înalte sunt formate plăci recente de vânt. La supraîncărcări mari, dar izolat și spontan, în special în zonele adăpostite unde sunt depozite de zăpadă și plăci de vânt, se pot declanșa avalanșe de dimensiuni mici și cu totul izolat medii prin alunecarea stratului de zăpadă recentă peste stratul vechi. Sub 1800 m altitudine, zăpada este umedă ca urmare a ploilor înregistrate, dar va îngheța odată cu răcirea vremii, se va consolida, iar peste se va depune un nou strat de zăpadă, local consistent. La supraîncărcări, pe pantele mai înclinate, există riscul declanșării unor avalanșe de dimensiuni mici.

**Munţii Ţarcu-Godeanu:** **RISC 3 - ÎNSEMNAT**

La peste 1800 m, la suprafață, se întâlnește un strat de 10-20 cm de zăpadă recentă depus peste zăpada veche, stabilizată și înghețată. Ninsorile care se vor înregistra în următoarele 24 de ore vor depune un strat nou, ce poate depăși local 20 cm. La supraîncărcări dar și spontan se pot declanșa unele avalanșe de dimensiuni medii și izolat chiar mari, în special în zonele adăpostite unde sunt depozite mai însemnate de zăpadă și plăci de vânt recente. Sub 1800 m altitudine stratul este umezit, iar răcirea vremii va determina înghețarea și stabilizarea sa. Ninsorile care se vor înregistra în următoarele 24 de ore vor depune un strat nou, local consistent. Se pot produce avalanșe de mici dimensiuni, la supraîncărcări mari, în zonele cu depozite mai consistente.

**Munţii Călimani-Bistriţei-Ceahlău:** **RISC 2 - MODERAT**

La suprafață se întâlnesc 5-10 cm de zăpadă recentă, depusă peste crustele de gheață de la suprafața stratului vechi, în general stabilizat. Ninsorile care se vor înregistra în următoarele 24 de ore vor depune un strat nou, în general de până în 10 cm grosime. În zonele înalte sunt formate plăci recente de vânt. Pe pantele suficient de înclinate, chiar și sub acțiunea unor supraîncărcări slabe, se pot declanșa avalanșe de dimensiuni mici și izolat medii în zonele cu depozite mai consistente, iar spontan se pot produce unele curgeri de suprafață. La altitudini mai mici de 1800 de metri zăpada este umedă și stratul în general stabilizat. Temperaturile preponderent negative ce vor urma vor consolida vechiul strat, iar ninsorile ce vor urma vor depunde peste acesta, local, un strat de cel mult 10 cm grosime. În zonele cu depozite mai însemnate și cu pante înclinate, se pot declanșa avalanșe mici în condiții de supraîncărcare.

**Munţii Vlădeasa-Muntele Mare:** **RISC 2 – MODERAT**

Stratul de zăpadă este umezit și stabilizat, iar odată cu răcirea vremii va îngheța. Ninsorile care se vor înregistra în următoarele 24 de ore vor depune un strat nou, local consistent, ce poate depăși pe alocuri 20 cm. La supraîncărcări mari se pot declanșa avalanșe de dimensiuni mici pe văile și pantele adăpostite, unde zăpada se va acumula în depozite mai mari.

**Evoluția vremii în ultimele 24 de ore:**

Vremea s-a răcit ușor. Cerul a fost temporar noros și pe arii relativ extinse, exceptând zona Carpaților de Curbură, a nins, iar trecător sub 1600 m precipitațiile au fost și mixte. Cantitățile de precipitații au fost moderate, depășind pe arii restrânse 10 l/mp în Carpații Meridionali, în cei Occidentali și în nordul celor Orientali. Vântul a prezentat intensificări temporare în majoritatea masivelor, cu rafale de 60-70 km//h pe creste, viscolind sau spulberând zăpada. Local s-a semnalat ceață, asociată pe creste cu depunere de chiciură. Stratul de zăpadă a crescut în zonele înalte și a scăzut la altitudini joase.

**Grosimea stratului de zăpadă în 15.03.2021, ora 14.00:**

**Carpaţii Meridionali:** 232 cm la Bâlea-Lac, 134 cm Vf. Țarcu, 127 cm la Vf. Omu, 58 cm la Sinaia, 33 cm la Parâng, 28 cm la Păltiniș, 38 cm la Cuntu, 4 cm la Predeal, petice la Fundata;

**Carpaţii Orientali:** 121 cm la Vf. Călimani, 91 cm la Lăcăuți, 79 cm la Vf. Iezer, 68 cm la Ceahlău-Toaca, 36 cm la Bucin și 30 cm la Penteleu;

**Carpaţii Occidentali:** 50 cm la Semenic, 22 cm la Stâna de Vale, 12 cm la Vf. Vlădeasa, 2 cm la Băișoara.

**Prognoza vremii în intervalul 15.03.2021, ora 20.00 – 16.03.2021, ora 20.00:**

Vremea se va răci și va fi în general închisă. Cerul va fi noros și pe arii extinse se vor semnala ninsori, mai însemnate cantitativ în cursul nopții în Carpații Occidentali și în vestul celor Meridionali unde se vor depăși local 20-25 l/mp, iar în cursul zilei de mâine și în restul masivelor unde, spre seară se vor depăși 20 l/mp. Se va depune strat proaspăt de zăpadă, local consistent. Vântul va sufla moderat, cu rafale de 70-80 km/h în zonele înalte, viscolind ninsoarea sau spulberând zăpada. Local se va semnala ceață asociată cu depunere de chiciură pe creste.

**Temperaturi prognozate în intervalul 15.03.2021, ora 20.00 - 16.03.2021, ora 20.00:**

**Peste 1800 m:** temperaturi minime: -10 la -4 gr.C; temperaturi maxime: -8 la -3 gr.C;

**Sub 1800 m:** temperaturi minime: -6 la -1 gr.C; temperaturi maxime: -4 la 0 gr.C.

**Vânt la peste 2000 m:** din sector nord-vestic în Carpații Occidentali și în vestul celor Meridionali și din sector estic în cei Orientali și în estul celor Meridionali, cu viteze ce vor atinge temporar 70-80 km/h.

**Izoterma de 0 grade:** în coborâre de la 1500-1700 m spre 800-1000 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 12.03.2021-14.03.2021, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10** (pulberi în suspensie cu diametrul sub 10 microni) la stațiile: ***AG-1*** (la data de 12.03.2021)**; *BZ-1, BZ-2, AG-1, AG-3, PH-1, PH-2, PH-5, GJ-2, DJ-1, CJ-1*** (la data de 13.03.2021); ***BZ-1, AG-1*** (la data de 14.03.2021)**.** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.03.2021-15.03.2021 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

**Direcția de Comunicare, Transparență și IT**